
MUAFAKA WA KISIASA BAINA YA CHAMA CHA MAPINDUZI (CCM) NA CHAMA CHA WANANCHI (CUF) WA KUMALIZA MGOGORO WA KISIASA ZANZIBAR

A.  MGOGORO ULIOPO

Chama Cha Mapinduzi (CCM) na Chama Cha Wananchi (CUF) vinakubaliana kimsingi:

KWAMBA kumekuwepo na Mgogoro wa Kisiasa hapa nchini ambao chimbuko lake ni Uchaguzi Mkuu wa 1995 na kuendelea katika Uchaguzi Mkuu wa 2000 hadi kufikia matukio ya tarehe 26 na 27 Januari 2001 yaliyosababisha watu kadhaa kupoteza maisha yao na wengine kujeruhiwa.

KWAMBA vyama vyetu viwili vinakubaliana kuwa matukio hayo yameliletea Taifa letu aibu kubwa.

KWAMBA nia na madhumuni ya vyama vyetu viwili ni kuutatua mgogoro huo kwa njia ya majadiliano na mazungumzo.

KWAMBA vyama vyetu vimeingia katika mazungumzo haya kwa nia njema ya kuondosha uhasama, chuki na kutiliana shaka kati ya wana-CCM na wana-CUF nchini na kujenga mazingira mazuri ya ushindani wa kisiasa na kuaminiana.

KWAMBA vyama vyetu viwili vimejifunza kwamba kuna haja ya kutekeleza makubaliano yanayofikiwa kwani kinyume cha hayo ni wananchi kupoteza imani na njia ya mazungumzo kama ndiyo njia sahihi ya kutatua migogoro katika jamii.

KWAMBA lengo na madhumuni makubwa ya kufikia Muafaka huu ni kusahau yaliyopita na kutekeleza, kwa makusudi kabisa, makubaliano yetu ili kujenga demokrasia ya kweli na kwa hivyo kuleta maendeleo ya kiuchumi na ustawi wa jamii katika nchi yetu.

KWAMBA katika kufikia makubaliano yenye lengo la kuupatia ufumbuzi wa kudumu mgogoro wa kisiasa ulioikumba nchi yetu, vyama vyetu viwili vitaongozwa na maslahi ya taifa ambayo yanazingatia Umoja wa Kitaifa, Amani na Utulivu wa nchi, Maendeleo ya Wananchi katika Uhuru na Demokrasia na Utawala wa Sheria na Haki.

KWAMBA CCM na CUF vinautambua na kuuthamini mchango wa TAMKO LA PAMOJA LA MACHI 2001 katika kuandaa mazingira yaliyowezesha kurejesha hali ya utulivu na kwamba TAMKO hilo ndilo ufunguo na dira ya mazungumzo yaliyotufikisha kwenye Muafaka huu.

KWAMBA ajenda kuu katika mazungumzo yetu ni kama zilivyokubaliwa na Makatibu Wakuu wa vyama hivyo katika kikao chao cha tarehe 17 Machi 2001. Ajenda hizo ni:

1. Utekelezaji wa Muafaka wa CCM na CUF wa Juni 9, 1999.

2. Uchaguzi Mkuu wa Zanzibar wa mwaka 2000.

3. Matukio ya tarehe 26 na 27 Januari 2001.

4. Watanzania waliokimbilia Kenya.

HIVYO BASI,

Vyama vyetu viwili vya CCM na CUF vinakubaliana kutekeleza mambo yafuatayo yenye lengo la kuumaliza kabisa mgogoro wa kisiasa hapa nchini na kujenga mwelekeo mpya wa kisiasa:

B. HATUA ZA KUUMALIZA MGOGORO

UTEKELEZAJI WA MUAFAKA WA CCM NA CUF WA JUNI 9, 1999

1. Vyama vyetu viwili vinathibitisha Muafaka wa CCM na CUF uliotiwa saini tarehe 9 Juni 1999 na kudhamiria kwa makusudi kabisa utekelezaji wa mambo yafuatayo:

(a) Tume ya Uchaguzi ya Zanzibar kufanyiwa marekebisho ili kuifanya iwe Tume huru na ya haki kufuatana na mfumo unaokubalika katika nchi za Jumuiya ya Madola.

(b) Kuanzishwa kwa Daftari la kudumu la Wapiga kura.

(c) Kufanyiwa mapitio Katiba ya Zanzibar na Sheria za Uchaguzi ili ziafikiane na matakwa ya demokrasia ya vyama vingi.

(d) Vyombo vya Habari vya Serikali kurekebishwa ili viepukane na upendeleo katika kutangaza shughuli za vyama vya siasa.

(e) Kuhakikisha kuwepo kwa uhuru wa vyama vya siasa kuendesha shughuli zake bila ya bughudha au vitisho.

(f) Mahkama za Zanzibar kufanyiwa marekebisho ili kukuza uhuru wake, utalaamu na heshima yake mbele ya jamii.

(g) Kuhakikiwa kwa madai ya wanafunzi, wafanyakazi na raia walioathirika pamoja na kutafutwa njia za kuwafidia.

(h) Viongozi wa zamani wa kisiasa katika Serikali kupata heshima na haki sawa baada ya kustaafu.

(i) Vyama vya siasa kuheshimu Katiba na sheria za nchi na kuepuka kutumia lugha zinazochochea chuki baina ya vyama vya siasa, ukabila, uhasama na kutovumiliana. 

2. Vyama vyetu viwili vinakubaliana kuwa utaratibu wa utekelezaji wa vifungu 1 (a) hadi (i) hapo juu utakuwa kwa mujibu wa makubaliano yaliyokwisha fikiwa na vyama vya CCM na CUF kama yalivyo katika Kiambatisho I na Kiambatisho II ambavyo ni Makubaliano ya Muafaka na Mapendekezo ya IPC ya mwaka 1999 kama yalivyorekebishwa na Kamati ya Makatibu Wakuu wa vyama vyetu ambavyo vinakuwa ni sehemu ya Muafaka huu. 

UCHAGUZI MKUU WA ZANZIBAR WA MWAKA 2000

3. Kwa kuzingatia matatizo yaliyojitokeza kutokana na Uchaguzi Mkuu wa mwaka 2000 na kutokana na kutotekelezwa kwa dhati makubaliano ya Muafaka wa 1999, CCM na CUF vinaamini kuwa chombo cha pamoja cha utekelezaji wa dhati wa makubaliano haya ndicho kitakachotatua matatizo yote yaliyojitokeza katika uchaguzi huo na mwengine wowote utakaofuatia. 

4. Katika kuhakikisha utekelezaji wa dhati na wa uhakika wa Makubaliano yaliyomo kwenye Muafaka huu, CCM na CUF vinakubaliana juu ya kuundwa kwa Tume ya Rais ya Pamoja ya Usimamizi (Joint Presidential Supervisory Commission) ambayo itakuwa na sura na madaraka kama ilivyo katika Kiambatisho III na Kiambatisho IV ambavyo vinakuwa ni sehemu ya Muafaka huu.

5. Mara tu baada ya kukamilika utekelezaji wa Muafaka ambapo mazingira ya maelewano na kuaminiana yatakuwa yameimarika vya kutosha, kutafanyika uchaguzi mdogo kwa viti vya Ubunge na Ujumbe wa Baraza la Wawakilishi katika majimbo yaliyo wazi Zanzibar na baada ya hapo CCM na CUF vitaendeleza mazungumzo kwa lengo la kufungua nyanja mbali mbali mpya za mashirikiano ikiwa ni pamoja na haja ya kuundwa Serikali ya Pamoja itakayovijumuisha vyama hivyo na pia kuanzisha mjadala juu ya hatima ya siasa na demokrasia katika Zanzibar.

6. Kwa lengo la kuimarisha mazingira ya maelewano na kuaminiana, vyama vyetu vimekubaliana kwamba Serikali itavishirikisha vyama vya siasa katika mambo ya uendeshaji wa nchi (governance) ikiwa ni pamoja na:-

(a) Tume yenyewe ya Rais ya Pamoja ya Usimamizi.

(b) Kuteuliwa katika Ubunge na Ujumbe wa Baraza la Wawakilishi .

(c) Kuteuliwa katika Bodi mbali mbali za mashirika na taasisi mbali mbali za Serikali zote mbili.

(d) Kuteuliwa katika nyadhifa mbali mbali kwenye Balozi za Tanzania za nje ya nchi.

(e) Kushirikishwa katika ziara rasmi za Kiserikali.

Kabla ya kufanya uteuzi au uamuzi wowote unaohusiana na utekelezaji wa yale yaliyomo katika vijifungu (b), (c) na (d) vya kifungu hiki, Rais wa Jamhuri ya Muungano wa Tanzania na Rais wa Zanzibar watashauriana kwanza na uongozi wa juu wa kitaifa wa chama husika.

Vyombo vya Dola katika Uchaguzi
7. Kwa lengo la kuhakikisha kwamba Vyombo vya Dola vinatekeleza majukumu yake kwa utaalamu na kwa kuongozwa na maadili ya kazi katika mfumo wa vyama vingi vya siasa ambapo vyama vyote vina haki ya kutendewa sawa, CCM na CUF vimekubaliana kupendekeza Serikali zihakikishe hatua zifuatazo zinachukuliwa:-

(a) Askari wapatiwe mafunzo mapya (Retraining) yatakayozingatia wajibu wao katika mfumo wa siasa za vyama vingi.

(b) Vyombo vya Dola viwe havijihusishi kabisa na ushabiki wa siasa za vyama (non-partisan).
(c) Sheria na Kanuni zinazotawala utendaji wa askari zifuatwe kikamilifu na kwamba wote wanaozikiuka wachukuliwe hatua zipasazo bila kulindwa.

(d) Sheria na Kanuni za Uajiri (Recruitment Policy and Practice) ziangaliwe upya ili kuhakikisha hakuna upendeleo wa kisiasa au wa aina yoyote. Kadhalika, watu ambao hawakuainishwa katika Sheria na Kanuni za Uajiri wa askari, kwa mfano Masheha, wasishirikishwe.

(e) Wananchi waelimishwe juu ya haki zao za kuwafungulia mashtaka Mahkamani askari wanaowahalifu kwa mujibu wa sheria.

MATUKIO YA TAREHE 26 NA 27 JANUARI 2001
8. Kwa kuwa kuna maelezo tofauti kati ya pande zinazopingana juu ya chanzo, sababu, matokeo na maafa ya Matukio ya tarehe 26 na 27 Januari 2001, Vyama vya CCM na CUF vinakubaliana kuundwa kwa Tume Huru ya Uchunguzi ili kuchunguza masuala hayo.

9. Vyama vyetu viwili pia vinakubaliana kwamba, kwa misingi ya ubinadamu, Serikali ya Jamhuri ya Muungano wa Tanzania na Serikali ya Mapinduzi ya Zanzibar ziwasaidie waliofiwa, waliojeruhiwa, na wengine wote waliopata athari za aina mbali mbali zinazothibitika.

10. Kama ni hatua mojawapo ya kurejesha hali ya kawaida ya kisiasa na kijamii nchini kufuatia matukio haya, vyama vya CCM na CUF vinakubaliana kwamba Serikali izifute kesi na tuhuma zote dhidi ya watu walioshtakiwa kuhusiana na matukio ya tarehe 26 na 27 Januari 2001 na pia kuwaachia wale ambao bado wanashikiliwa gerezani kuhusiana na matukio haya.

11. Ili kutoa funzo kwa wengine na kuhakikisha kwamba matukio ya aina hii hayatendeki tena hapa nchini, Taarifa ya Tume itakayoundwa kuchunguza matukio haya, itaheshimiwa na kutekelezwa kwa ukamilifu na vyombo vinavyohusika.

WATANZANIA WALIOKIMBILIA KENYA
12. Vyama vya CCM na CUF vinatambua kwamba kufuatia matokeo ya tarehe 26 na 27 Januari, 2001, Watanzania kadhaa kutoka Zanzibar walikimbilia Shimoni, Mombasa, Kenya kwa ajili ya kutafuta hifadhi ya ukimbizi kutokana na hofu ya usalama wa maisha yao. Ingawa Serikali imetoa Tamko Rasmi la kuwataka wakimbizi hao warejee, kwamba wanahakikishiwa usalama wao na kwamba hawatoshtakiwa wala kunyanyaswa kwa njia yoyote ile pale watakaporejea, na kwamba pamoja na wakimbizi wengi kurejea bado wapo wakimbizi wengine wa Tanzania waliokataa kufanya hivyo na wanaendelea kuishi katika makambi ya Daadab, kaskazini ya Kenya. Wakimbizi hao wa Tanzania wamebaki kuwa doa jeusi linalokumbusha matukio ya aibu ya tarehe 26 na 27 Januari 2001 yaliyotendeka hapa nchini.

13. Vyama vya CCM na CUF vinarudia kuwaomba Watanzania hao warejee nyumbani na kuifutia Tanzania fedheha na aibu ya kuwa na wakimbizi kwa kuiona hatua hii kama njia ya kufungua ukurasa mpya wa maelewano na kuijenga Zanzibar na Tanzania mpya.

C.  NJIA ZA KUJENGA IMANI

14. Vyama vyetu viwili vinakubaliana kuwa ili kuhakikisha kuwa makubaliano haya ambayo ni muhimu mno katika kuhakikisha umoja wa kitaifa, amani na utulivu katika nchi, maendeleo ya wananchi katika uhuru na demokrasia pamoja na utawala wa sheria na haki, yanatekelezwa kwa dhati, basi jukumu hilo zito la utekelezaji liwe mikononi mwa chombo cha kitaifa kilichokubalika ambacho kitaundwa na vyama hivi viwili baada ya kutiwa saini kwa Muafaka huu.

15. Kwa kutambua kuwa Muafaka huu umetokana na mazungumzo ya pamoja ya CCM na CUF ambayo msingi wake ni kuamini kwamba uongozi wa juu wa vyama hivi viwili ni wawakilishi halali na wa kuaminika wa vyama vyao, hivyo basi uongozi wa juu wa vyama hivi pamoja na wa Serikali ndiyo utakaokuwa na dhamana (guarantors) ya kusimamia utekelezaji wa dhati wa makubaliano yetu.

16. Vyama vyetu viwili vimeridhika kuwa mazungumzo yaliyofanyika baina yake na hatimaye kuwezesha kufikiwa kwa makubaliano haya ni kielelezo thabiti cha uwezo wa Watanzania wa kukabiliana na migogoro inayojitokeza nchini na kuipatia ufumbuzi muafaka. Vyama hivi viwili vinahimiza na kusisitiza kuendelea na mpango wa kuleta maridhiano na maelewano ya kitaifa kwa msingi wa mazungumzo na kujenga imani miongoni mwa vyama vya siasa hapa nchini.

17. Ili kufanikisha azma hii ya kuwa na mashauriano ya kudumu baina ya viongozi wa vyama vya siasa, vyama vya CCM na CUF vimekubaliana kuwa ipo haja ya kuwa na Kamati ya Pamoja ya Mashauriano ya Vyama vya Siasa hapa nchini ambayo itakuwa ni ya kudumu na itakayowajumuisha viongozi wa kitaifa wa vyama vyote vya siasa vilivyopo nchini katika mfumo ambao utaamuliwa na vyama husika baadaye. Kamati hii itakuwa ndiyo jukwaa la kubadilishana mawazo na kujenga maelewano juu ya masuala mazito yanayoihusu nchi yetu.

18. Vyama vya CCM na CUF vinathibitishiana na kuhakikishiana kwamba kila kimoja kwa upande wake na vyote viwili kwa pamoja vitafanya kazi kwa nia safi na moyo wa kuaminiana katika kuyatimiza kwa vitendo yale yote yaliyokubaliwa katika Muafaka huu kwa mujibu wa Ratiba ya Utekelezaji

kama ilivyo katika Kiambatisho V ambacho kinakuwa ni sehemu ya Muafaka huu. 

